ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Τα οπτικά χαρακτηριστικά των κερμάτων ευρώ

Σύμφωνα με το άρθρο 106 παράγραφος 2, εδάφιο πρώτο, της Συνθήκης για την ίδρυση της Ευρωπαϊκής Κοινότητας, τα κράτη-μέλη μπορούν να εκδίδουν κέρματα, η ποσότητα των οποίων τελεί υπό την έγκριση της ΕΚΤ.

Σύμφωνα με το άρθρο 106 παράγραφος 2, εδάφιο δεύτερο, το Συμβούλιο μπορεί να θεσπίζει μέτρα για την εναρμόνιση της ονομαστικής αξίας και των τεχνικών προδιαγραφών όλων των κερμάτων που πρόκειται να κυκλοφορήσουν, στο βαθμό που είναι απαραίτητος για την ομαλή κυκλοφορία τους μέσα στην Κοινότητα.

Στις 3 Μαΐου 1998, το Συμβούλιο εξέδωσε τον κανονισμό (EΚ) αριθ. 975/98 του Συμβουλίου για τις ονομαστικές αξίες και τις τεχνικές προδιαγραφές των κερμάτων ευρώ που πρόκειται να τεθούν σε κυκλοφορία [1], ο οποίος καθορίζει τις τεχνικές προδιαγραφές των κερμάτων ευρώ όσον αφορά την ονομαστική αξία, τη διάμετρο, το πάχος, το βάρος, το σχήμα, τη σύνθεση και τη στεφάνη. Ο κανονισμός αυτός τροποποιήθηκε από τον κανονισμό (EΚ) αριθ. 423/1999 του Συμβουλίου της 22ας Φεβρουαρίου 1999. [2]

[1] ΕΕ L 139, της 11.5.1998, σ. 6-8.

[2] ΕΕ L 52, της 27.2.1999, σ. 2 και 3.

Στις 3 Μαΐου 1998, το Συμβούλιο εξέδωσε τον κανονισμό (ΕΚ) αριθ. 974/98 για την εισαγωγή του ευρώ [3] ο οποίος, μεταξύ άλλων, προβλέπει ότι τα κέρματα ευρώ είναι τα μόνα κέρματα που έχουν την ιδιότητα νομίμου χρήματος σε όλα τα συμμετέχοντα κράτη μέλη.

[3] ΕΕ L 139 της 11.5.1998, σ. 1-5.

Όσον αφορά τα σχέδια των κερμάτων ευρώ, το Ευρωπαϊκό Συμβούλιο της Φλωρεντίας (21 Ιουνίου 1996) εξέφρασε την επιθυμία όπως τα κέρματα του ευρώ έχουν μία κοινή όψη και μία όψη με εθνικό σχέδιο. Για το σχέδιο της κοινής όψης των κερμάτων ευρώ διοργανώθηκε διαγωνισμός σε ευρωπαϊκό επίπεδο και το Ευρωπαϊκό Συμβούλιο του Άμστερνταμ (16 Ιουνίου 1997) αποφάσισε και δημοσίευσε τα επιλεγέντα σχέδια. Τα κράτη-μέλη έχουν την ευθύνη για τις εθνικές όψεις των κερμάτων, οι οποίες ωστόσο έπρεπε να διαθέτουν αρκετά κοινά χαρακτηριστικά.

Βάσει της δήλωσης αριθ. 6 για τις νομισματικές σχέσεις με τη Δημοκρατία του Αγίου Μαρίνου, την πόλη του Βατικανού και το Πριγκιπάτο του Μονακό, η οποία προσαρτάται στην Τελική Πράξη της Συνθήκης του Μάαστριχτ, το Συμβούλιο εξέδωσε, στις 31 Δεκεμβρίου 1998, τρεις αποφάσεις σχετικά με τη θέση που πρόκειται να λάβει η Κοινότητα όσον αφορά τη σύναψη συμφωνίας για τις νομισματικές σχέσεις με το Πριγκιπάτο του Μονακό [4], τη Δημοκρατία του Αγίου Μαρίνου [5] και την Πόλη του Βατικανού [6], οι οποίες μεταξύ άλλων αφορούν την εισαγωγή του ευρώ στα κράτη αυτά. Με βάση αυτές τις αποφάσεις, συνάφθηκαν νομισματικές συμφωνίες μεταξύ της Ιταλίας, εξ ονόματος της Ευρωπαϊκής Κοινότητας, και της Δημοκρατίας του Αγίου Μαρίνου καθώς και της Πόλης του Βατικανού με τις οποίες τα κράτη αυτά δύνανται, μεταξύ άλλων, να εκδίδουν κέρματα ευρώ [7]. Ανάλογη συμφωνία βρίσκεται επί του παρόντος στο στάδιο της ολοκλήρωσής της μεταξύ της Γαλλίας, εξ ονόματος της Ευρωπαϊκής Κοινότητας, και του Πριγκιπάτου του Μονακό.

[4] Απόφαση του Συμβουλίου (EΚ) αριθ. 96/1999, ΕΕ L 30, της 4.2.1999, σ. 31 και 32.

[5] Απόφαση του Συμβουλίου (EΚ) αριθ. 97/1999, ΕΕ L 30, της 4.2.1999, σ. 33 και 34.

[6] Απόφαση του Συμβουλίου (EΚ) αριθ. 98/1999, ΕΕ L 30, της 4.2.1999, σ. 35 και 36.

[7] Νομισματική Συμφωνία μεταξύ της Ιταλικής Δημοκρατίας, εξ ονόματος της Ευρωπαϊκής Κοινότητας, και της Δημοκρατίας του Αγίου Μαρίνου (ΕΕ C 209, της 27.7.2001, σ. 1-4). Νομισματική Συμφωνία μεταξύ της Ιταλικής Δημοκρατίας, εξ ονόματος της Ευρωπαϊκής Κοινότητας, και της Πόλης του Βατικανού (ΕΕ C 299 της 25.10.2001, σ. 1-4).

Παράλληλα με τα χαρακτηριστικά των κερμάτων ευρώ, όπως αυτά περιγράφονται στους κανονισμούς του Συμβουλίου, ουσιαστικής σημασίας για την αναγνώριση των κερμάτων ευρώ θα είναι τόσο το σχέδιο της κοινής όψης όσο και τα σχέδια των εθνικών όψεων των κερμάτων αυτών.

Φωτογραφίες της κοινής όψης και των εθνικών όψεων των κερμάτων ευρώ μαζί με μία σύντομη περιγραφή του σχεδίου δημοσιεύονται στο σημείο αυτό για να χρησιμεύσουν ως επίσημη αναφορά για την όψη των κερμάτων ευρώ.

1. ΚΟΙΝΗ ΟΨΗ ΤΩΝ ΚΕΡΜΑΤΩΝ ΕΥΡΩ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Στα κέρματα του 1, των 2 και των 5 λεπτών του ευρώ, ο αριθμός που αντιπροσωπεύει την ονομαστική αξία του κέρματος εμφανίζεται στο αριστερό μέρος της κοινής όψης. Άνω δεξιά του αριθμού αυτού αναγράφονται οριζοντίως οι λέξεις "EURO CENT". Η λέξη "CENT" είναι τοποθετημένη κάτω από τη λέξη "EURO", αναγράφεται δε με μεγαλύτερους χαρακτήρες και με ακόμη μεγαλύτερο το αρχικό κεφαλαίο "C". Κάτω από τον αριθμό έξι ευθείες γραμμές διατρέχουν διαγωνίως από κάτω αριστερά προς τα άνω δεξιά την όψη των κερμάτων. Πάνω στις γραμμές αυτές είναι τοποθετημένα δώδεκα αστέρια, ανά ένα λίγο πριν από τις άκρες κάθε γραμμής. Κάτω δεξιά, το μεσαίο τμήμα των γραμμών επικαλύπτεται από την υδρόγειο, όπου προβάλλεται ανάγλυφα η Ευρωπαϊκή Ένωση. Τα αρχικά "LL" του χαράκτη εμφανίζονται κάτω από το τελευταίο αστέρι προς τα δεξιά του κέρματος.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Στα κέρματα των 10, 20 και 50 λεπτών του ευρώ, ο αριθμός που αντιπροσωπεύει την ονομαστική αξία του κέρματος εμφανίζεται στο δεξιό μέρος της κοινής όψης. Κάτω από τον αριθμό αυτό αναγράφονται οριζοντίως οι λέξεις "EURO CENT". Η λέξη "CENT" είναι τοποθετημένη κάτω από τη λέξη "EURO", αναγράφεται δε με μεγαλύτερους χαρακτήρες και με ακόμη μεγαλύτερο το αρχικό κεφαλαίο "C". Έξι ευθείες γραμμές διατρέχουν κατακόρυφα το αριστερό μέρος της όψης των κερμάτων. Πάνω στις γραμμές αυτές είναι τοποθετημένα δώδεκα αστέρια, ανά ένα λίγο πριν από τις άκρες κάθε γραμμής. Το μεσαίο και άνω τμήμα των γραμμών επικαλύπτεται από αναπαράσταση της Ευρωπαϊκής Ένωσης, όπου διακρίνονται χωριστά τα 15 κράτη-μέλη. Τα αρχικά "LL" του χαράκτη εμφανίζονται μεταξύ του αριθμού που αντιπροσωπεύει την ονομαστική αξία και της περιφέρειας του κέρματος στη δεξιά πλευρά.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Στα κέρματα του 1 ευρώ και των 2 ευρώ, ο αριθμός που αντιπροσωπεύει την ονομαστική αξία του κέρματος αναγράφεται στο αριστερό μέρος της κοινής όψης. Έξι ευθείες γραμμές διατρέχουν κατακόρυφα το δεξιό τμήμα της όψης των κερμάτων.. Πάνω σ' αυτές τις γραμμές είναι τοποθετημένα δώδεκα αστέρια, ανά ένα λίγο πριν από τις άκρες κάθε γραμμής. Στο δεξιό μέρος της όψης των κερμάτων αναπαριστάται η Ευρωπαϊκή Ένωση, όπου με λεπτή γραμμή σημειώνονται τα σύνορα των κρατών-μελών και το δεξιό μέρος της αναπαράστασης επικαλύπτει το μεσαίο τμήμα των γραμμών. Η λέξη "EURO" αναγράφεται οριζοντίως στο μέσον του δεξιού μέρους της όψης των κερμάτων. Κάτω από το γράμμα "O" της λέξης "EURO", προς τα δεξιά και κοντά στην περιφέρεια του κέρματος, αναγράφονται Τα αρχικά "LL" του χαράκτη.

2. ΕΘΝΙΚΕΣ ΟΨΕΙΣ ΤΩΝ ΚΕΡΜΑΤΩΝ ΕΥΡΩ - ΖΩΝΗ ΕΥΡΩ

2.1. ΒΕΛΓΙΟ

Όλα τα κέρματα

Η μορφή της Α.Μ. του Αλβέρτου Β', Βασιλέως των Βέλγων, σε αριστερή κατατομή, περιβαλλόμενη από τα δώδεκα αστέρια της Ευρωπαϊκής Ένωσης, με το βασιλικό μονόγραμμα στα δεξιά και κάτω από αυτό το έτος κοπής.

Επιγραφή στη στεφάνη του κέρματος των 2 ευρώ: 2 **, επαναλαμβάνεται έξι φορές, μία φορά όρθια, μία φορά ανεστραμμένα κ.ο.κ..

2.2. ΓΕΡΜΑΝΙΑ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Τα κέρματα αυτά απεικονίζουν κλαδί γερμανικής βαλανιδιάς και γύρω τα δώδεκα αστέρια της Ευρωπαϊκής Ένωσης. Κάτω, αριστερά και δεξιά από το κλαδί αντίστοιχα, αναγράφονται το σήμα του Νομισματοκοπείου και το έτος κοπής.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Τα κέρματα αυτά απεικονίζουν την πύλη του Βρανδεμβούργου στο Βερολίνο και γύρω τα δώδεκα αστέρια της Ευρωπαϊκής Ένωσης. Κάτω από την πύλη αναγράφεται το έτος κοπής και ακριβώς από κάτω το σήμα του Νομισματοκοπείου.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Τα κέρματα αυτά απεικονίζουν τον αετό της Ομοσπονδιακής Δημοκρατίας της Γερμανίας, παραδοσιακό σύμβολο της γερμανικής εθνικής κυριαρχίας, και γύρω τα δώδεκα αστέρια της Ευρωπαϊκής Ένωσης. Κάτω από τον αετό αναγράφεται στο μέσον το έτος κοπής και δεξιά το σήμα του Νομισματοκοπείου.

Επιγραφή στη στεφάνη του κέρματος των 2 ευρώ: EINIGKEIT UND RECHT UND FREIHEIT και το σχέδιο του αετού της Ομοσπονδιακής Δημοκρατίας.

2.3. ΕΛΛΑΔΑ

ΚΕΡΜΑ ΤΟΥ 1 ΛΕΠΤΟΥ ΤΟΥ ΕΥΡΩ

Απεικονίζεται αθηναϊκή τριήρης (πολεμικό πλοίο της αρχαίας Ελλάδος), περιβαλλόμενη από τα δώδεκα αστέρια της Ευρωπαϊκής Ένωσης. Κάτω από το πλοίο αναγράφονται ο αριθμός 1 και η λέξη ΛΕΠΤΟ. Επάνω αριστερά υπάρχει το έτος κοπής και αμέσως από κάτω το σήμα του Νομισματοκοπείου (ανθέμιο).

ΚΕΡΜΑ ΤΩΝ 2 ΛΕΠΤΩΝ ΤΟΥ ΕΥΡΩ

Απεικονίζεται κορβέτα (ή δρόμων, ιστιοφόρο που χρησιμοποιήθηκε κατά την Ελληνική Επανάσταση του 1821), περιβαλλόμενη από τα δώδεκα αστέρια της Ευρωπαϊκής Ένωσης. Κάτω από το πλοίο αναγράφονται ο αριθμός 2 και η λέξη ΛΕΠΤΑ. Αριστερά του αριθμού υπάρχει το σήμα του Νομισματοκοπείου και επάνω δεξιά το έτος κοπής.

ΚΕΡΜΑ ΤΩΝ 5 ΛΕΠΤΩΝ ΤΟΥ ΕΥΡΩ

Απεικονίζεται σύγχρονο εμπορικό πλοίο (δεξαμενόπλοιο), περιβαλλόμενο από τα δώδεκα αστέρια της Ευρωπαϊκής Ένωσης. Επάνω από το πλοίο αναγράφονται ο αριθμός 5 και η λέξη ΛΕΠΤΑ και αμέσως από κάτω το έτος κοπής. Στο κάτω μέρος αριστερά, κάτω από το πλοίο, υπάρχει το σήμα του Νομισματοκοπείου.

ΚΕΡΜΑ ΤΩΝ 10 ΛΕΠΤΩΝ ΤΟΥ ΕΥΡΩ

Απεικονίζεται η προτομή του Ρήγα Φεραίου-Βελεστινλή, περιβαλλόμενη από τα δώδεκα αστέρια της Ευρωπαϊκής Ένωσης, εκ των οποίων τα τρία είναι εσώγλυφα στο κάτω μέρος της προτομής. Επάνω από αυτά αναγράφεται, ημικυκλικά και εσώγλυφα, το όνομα ΡΗΓΑΣ ΦΕΡΑΙΟΣ. Αριστερά της κεφαλής υπάρχει το έτος κοπής. Επάνω δεξιά υπάρχει το σήμα του Νομισματοκοπείου, από κάτω ο αριθμός 10 και αμέσως από κάτω η λέξη ΛΕΠΤΑ.

ΚΕΡΜΑ ΤΩΝ 20 ΛΕΠΤΩΝ ΤΟΥ ΕΥΡΩ

Απεικονίζεται η προτομή του Ιωάννη Καποδίστρια, περιβαλλόμενη από τα δώδεκα αστέρια της Ευρωπαϊκής Ένωσης, εκ των οποίων δύο, το ένα στο κέντρο και το άλλο στα αριστερά, είναι εσώγλυφα στο κάτω μέρος της προτομής. Επάνω από αυτά αναγράφεται, ημικυκλικά και εσώγλυφα, το όνομα: Ι. ΚΑΠΟΔΙΣΤΡΙΑΣ. Αριστερά της κεφαλής υπάρχει το σήμα του Νομισματοκοπείου και κάτω από το σήμα το έτος κοπής. Δεξιά της κεφαλής αναγράφεται ο αριθμός 20 και αμέσως από κάτω η λέξη ΛΕΠΤΑ.

ΚΕΡΜΑ ΤΩΝ 50 ΛΕΠΤΩΝ ΤΟΥ ΕΥΡΩ

Απεικονίζεται η προτομή του Ελευθερίου Βενιζέλου, περιβαλλόμενη από τα δώδεκα αστέρια της Ευρωπαϊκής Ένωσης, εκ των οποίων τρία, το ένα στο κέντρο και τα άλλα δύο στα δεξιά, είναι εσώγλυφα στο κάτω μέρος της προτομής. Επάνω από αυτά, αναγράφεται, ημικυκλικά και εσώγλυφα, το όνομα: ΕΛ. ΒΕΝΙΖΕΛΟΣ. Αριστερά της κεφαλής αναγράφεται ο αριθμός 50, αμέσως από κάτω η λέξη ΛΕΠΤΑ και πιο κάτω το έτος κοπής. Δεξιά της κεφαλής υπάρχει το σήμα του Νομισματοκοπείου.

ΚΕΡΜΑ ΤΟΥ 1 ΕΥΡΩ

Στο κέντρο του κέρματος απεικονίζεται το αρχαίο αθηναϊκό τετράδραχμο με τη γλαύκα (νόμισμα μέσα στο νόμισμα), περιβαλλόμενο από τα δώδεκα αστέρια της Ευρωπαϊκής Ένωσης στην περιφέρεια του κέρματος. Το έτος κοπής αναγράφεται στο κάτω μέρος της περιφέρειας, με ενδιάμεση παρεμβολή, ημικυκλικά ως εξής: 20 * 02. Στο άνω μέρος, επάνω από το αρχαίο νόμισμα, υπάρχει το σήμα του Νομισματοκοπείου. Εντός του αρχαίου νομίσματος και δεξιά της γλαύκας αναγράφονται εσώγλυφα ο αριθμός 1 και αμέσως από κάτω η λέξη ΕΥΡΩ, το τελευταίο γράμμα της οποίας (Ω) είναι ανάγλυφα χαραγμένο ακριβώς επάνω στην περιφέρεια του αρχαίου νομίσματος.

ΚΕΡΜΑ ΤΩΝ 2 ΕΥΡΩ

Στο κέντρο του κέρματος απεικονίζεται η απαγωγή της Ευρώπης από το Δία μεταμορφωμένο σε ταύρο από ψηφιδωτό της Σπάρτης (σκηνή από την ελληνική μυθολογία). Η παράσταση περιβάλλεται από τα δώδεκα αστέρια της Ευρωπαϊκής Ένωσης στην περιφέρεια του κέρματος. Το έτος κοπής αναγράφεται στο κάτω μέρος της περιφέρειας με ενδιάμεση παρεμβολή, ημικυκλικά ως εξής: 20 * 02. Αριστερά από την παράσταση, στο επάνω μέρος αναγράφεται ημικυκλικά η λέξη ΕΥΡΩΠΗ. Επάνω δεξιά υπάρχει το σήμα του Νομισματοκοπείου. Κάτω από την παράσταση αναγράφεται ο αριθμός 2, η κάτω αριστερή γωνία του οποίου εκτείνεται λίγο προς την περιφέρεια, και δίπλα του η λέξη ΕΥΡΩ.

Επιγραφή στη στεφάνη του κέρματος των 2 ευρώ: ΕΛΛΗΝΙΚΗ ΔΗΜΟΚΡΑΤΙΑ *

2.4. ΙΣΠΑΝΙΑ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Στο κεντρικό τμήμα απεικονίζεται ο καθεδρικός ναός του Santiago de Compostela και αριστερά η λέξη ESPAΡA γραμμένη ημικυκλικά και από κάτω προς τα άνω. Δεξιά υπάρχει το σήμα του Νομισματοκοπείου και μεταξύ των πύργων του ναού το έτος κοπής. Στην περιφέρεια απεικονίζονται, σε κυκλική διάταξη, τα δώδεκα αστέρια της Ευρωπαϊκής Ένωσης, από τα οποία πέντε (αυτά που αντιστοιχούν στις θέσεις 8, 9, 10, 11 και 12 του ρολογιού) είναι εσώγλυφα σε τμήμα της περιφέρειας αυτής.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Στο μέσον και προς τα δεξιά απεικονίζεται η μορφή του Μιχαήλ Θερβάντες. Αριστερά εμφανίζεται γραμμένο ημικυκλικά το όνομα CERVANTES πάνω από μία σχηματοποιημένη πένα. Από πάνω αναγράφεται οριζοντίως η λέξη ESPAΡA. Κάτω από τη μορφή του Θερβάντες υπάρχει το έτος κοπής και στα αριστερά του το σήμα του Νομισματοκοπείου. Στην περιφέρεια απεικονίζονται, σε κυκλική διάταξη, τα δώδεκα αστέρια της Ευρωπαϊκής Ένωσης, από τα οποία τέσσερα (αυτά που αντιστοιχούν στις θέσεις 12, 1, 2 και 3 του ρολογιού) είναι εσώγλυφα σε τμήμα της περιφέρειας αυτής.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Σε κεντρικό τμήμα απεικονίζεται η μορφή της Α.M. του Βασιλέως Χουάν Κάρλος Α´. Αριστερά, σε τμήμα της περιφέρειας, αναγράφεται εσώγλυφη η λέξη ESPAΡA και κάτω από το τμήμα αυτό υπάρχει το σήμα του Νομισματοκοπείου. Στην περιφέρεια απεικονίζονται, σε κυκλική διάταξη, τα δώδεκα αστέρια της Ευρωπαϊκής Ένωσης, από τα οποία τέσσερα (αυτά που αντιστοιχούν στις θέσεις 1, 2, 3 και 4 του ρολογιού) είναι εσώγλυφα σε τμήμα της περιφέρειας αυτής. Το έτος κοπής εμφανίζεται πάλι στη βάση του κέρματος, με ένα παρεμβαλλόμενο αστέρι που χωρίζει τα τέσσερα ψηφία ανά δύο.

Επιγραφή στη στεφάνη του κέρματος των 2 ευρώ : 2 * *, επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

2.5. ΓΑΛΛΙΑ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Τα δώδεκα αστέρια της Ευρωπαϊκής Ένωσης περιβάλλουν τη νέα "Μαριάννα" που φιλοτεχνήθηκε από την F. Courtiade, χαράκτρια του Νομισματοκοπείου των Παρισίων. Δεξιά, από επάνω προς τα κάτω, αναγράφονται τα αρχικά της Γαλλικής Δημοκρατίας (RF), το σήμα του Νομισματοκοπείου των Παρισίων και το έτος κοπής.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Κατά την παραδοσιακή "Σπορέα" που δημιούργησε ο Oscar Roty το 1898, τα κέρματα αναπαριστούν μία μοντέρνα εκδοχή του ίδιου θέματος, έργο του L. Jorio, περιβαλλόμενη από τα δώδεκα αστέρια της Ευρωπαϊκής Ένωσης και με φόντο διαγώνιες γραμμές. Αριστερά υπάρχουν οριζόντιες γραμμές και αναγράφεται το έτος κοπής, ενώ δεξιά υπάρχουν κάθετες γραμμές και αναγράφονται τα αρχικά της Γαλλικής Δημοκρατίας (RF). Στο κάτω μέρος υπάρχει το σήμα του Νομισματοκοπείου των Παρισίων.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Μέσα σε εξάγωνο που περιβάλλεται από το σύνθημα "Libertι, Egalitι, Fraternitι" ("Ελευθερία, Ισότητα, Αδελφοσύνη"), απεικονίζεται ένα δέντρο, έργο του J. Jimenez, που απλώνει τις ρίζες και τα κλαδιά του προς τα δώδεκα αστέρια της Ευρωπαϊκής Ένωσης στην περιφέρεια του κέρματος. Κάτω από το δέντρο αναγράφονται τα αρχικά της Γαλλικής Δημοκρατίας (RF). Στην περιφέρεια του κέρματος απεικονίζονται επίσης, μέσα σε τεμνόμενες γραμμές, το σήμα του Νομισματοκοπείου των Παρισίων στην επάνω πλευρά και έτος κοπής στην κάτω πλευρά.

Επιγραφή στη στεφάνη του κέρματος των 2 ευρώ: 2 * *, επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

2.6. ΙΡΛΑΝΔΙΑ

Όλα τα κέρματα

Τα ιρλανδικά κέρματα απεικονίζουν την κελτική άρπα, περιβαλλόμενη από τα δώδεκα αστέρια της Ευρωπαϊκής Ένωσης. Στα αριστερά της υπάρχει η λέξη Ιire και στα δεξιά το έτος κοπής. Το σχήμα αυτό της άρπας εμφανίζεται σε όλα τα Ιρλανδικά κέρματα από την πρώτη έκδοση το 1928.

Επιγραφή στη στεφάνη του κέρματος των 2 ευρώ : 2 * *, επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

2.7. ΙΤΑΛΙΑ

ΚΕΡΜΑ ΤΟΥ 1 ΛΕΠΤΟΥ ΤΟΥ ΕΥΡΩ

Αναπαριστά το Castel del Monte και γύρω τα δώδεκα αστέρια της Ευρωπαϊκής Ένωσης. Στο επάνω μέρος αναγράφεται το έτος 2002 και στο κάτω μέρος, στο μέσον, υπάρχει το σύμπλεγμα γραμμάτων "R" και "I". Αριστερά και δεξιά του συμπλέγματος αντίστοιχα αναγράφονται το γράμμα "R" και τα αρχικά του σχεδιαστή, δηλ. το σύμπλεγμα γραμμάτων "ED".

ΚΕΡΜΑ ΤΩΝ 2 ΛΕΠΤΩΝ ΤΟΥ ΕΥΡΩ

Αναπαριστά τον πύργο της Mole Antonelliana και γύρω τα δώδεκα αστέρια της Ευρωπαϊκής Ένωσης. Αριστερά υπάρχει το σύμπλεγμα γραμμάτων "R" και "I", ενώ δεξιά αναγράφεται το έτος 2002 και από κάτω το γράμμα "R". Στο κάτω μέρος του κέρματος υπάρχουν τα αρχικά του σχεδιαστή, δηλ. το σύμπλεγμα γραμμάτων "LDS".

ΚΕΡΜΑ ΤΩΝ 5 ΛΕΠΤΩΝ ΤΟΥ ΕΥΡΩ

Αναπαριστά το Κολοσσαίο της Ρώμης και γύρω τα δώδεκα αστέρια της Ευρωπαϊκής Ένωσης. Επάνω αριστερά υπάρχει το γράμμα "R", επάνω δεξιά το σύμπλεγμα γραμμάτων "R" και "I" και στο κάτω μέρος το έτος 2002 και τα αρχικά του σχεδιαστή "ELF".

ΚΕΡΜΑ ΤΩΝ 10 ΛΕΠΤΩΝ ΤΟΥ ΕΥΡΩ

Αναπαριστά λεπτομέρεια από τη "Γέννηση της Αφροδίτης" του Σάντρο Μποτιτσέλλι και γύρω τα δώδεκα αστέρια της Ευρωπαϊκής Ένωσης. Αριστερά υπάρχει το σύμπλεγμα γραμμάτων "R" και "I" και το έτος 2002, δεξιά το γράμμα "R" και στο κάτω μέρος αριστερά τα αρχικά του σχεδιαστή "CM".

ΚΕΡΜΑ ΤΩΝ 20 ΛΕΠΤΩΝ ΤΟΥ ΕΥΡΩ

Αναπαριστά γλυπτό του Ουμπέρτο Μποτσιόνι με τίτλο "Μοναδικές μορφές συνέχειας στο χώρο" και γύρω τα δώδεκα αστέρια της Ευρωπαϊκής Ένωσης. Αριστερά υπάρχει το σύμπλεγμα γραμμάτων "R" και "I", δεξιά το γράμμα "R" και το έτος 2002. στο κάτω μέρος αριστερά τα αρχικά του σχεδιαστή " M.A.C.".

ΚΕΡΜΑ ΤΩΝ 50 ΛΕΠΤΩΝ ΤΟΥ ΕΥΡΩ

Αναπαριστά το δάπεδο της πλατείας του Καπιτωλίου, όπως αναπλάστηκε από το Μιχαήλ Άγγελο, με τον έφιππο ανδριάντα του Μάρκου Αυρήλιου στο κέντρο, και γύρω τα δώδεκα αστέρια της Ευρωπαϊκής Ένωσης. Επάνω δεξιά υπάρχει το σύμπλεγμα γραμμάτων "R" και "I", επάνω αριστερά το γράμμα "R", στο κάτω μέρος, στο μέσον, το έτος 2002 και κάτω δεξιά το αρχικό του σχεδιαστή "m".

ΚΕΡΜΑ ΤΟΥ 1 ΕΥΡΩ

Αναπαριστά τον άνθρωπο του Βιτρουβίου, έργο του Λεονάρντο Ντα Βίντσι, και γύρω τα δώδεκα αστέρια της Ευρωπαϊκής Ένωσης. Στο επάνω μέρος υπάρχει το σύμπλεγμα γραμμάτων "R" και "I", αριστερά το γράμμα "R", δεξιά το έτος 2002 και κάτω αριστερά τα αρχικά του σχεδιαστή, δηλ. το σύμπλεγμα γραμμάτων "LC".

ΚΕΡΜΑ ΤΩΝ 2 ΕΥΡΩ

Προσωπογραφία του Δάντη Αλιγκιέρι και γύρω τα δώδεκα αστέρια της Ευρωπαϊκής Ένωσης. Αριστερά υπάρχει το σύμπλεγμα γραμμάτων "R" και "I" και το έτος 2002, κάτω αριστερά το γράμμα "R" και κάτω από την προσωπογραφία τα αρχικά του σχεδιαστή "M.C.C.".

Επιγραφή στη στεφάνη του κέρματος των 2 ευρώ : 2 *, επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

2.8. ΛΟΥΞΕΜΒΟΥΡΓΟ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Η μορφή της Α.Β.Υ. του Μεγάλου Δούκα Ερρίκου, σε δεξιά κατατομή και με κλασική τεχνοτροπία, υπογεγραμμένη με τα αρχικά του χαράκτη, GC, περιβάλλεται στο επάνω μέρος από τα δώδεκα αστέρια της Ευρωπαϊκής Ένωσης και στο κάτω μέρος από τη λέξη LΛTZEBUERG και το έτος 2002, ανάμεσα στα δύο σήματα του Νομισματοκοπείου.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Η μορφή της Α.Β.Υ. του Μεγάλου Δούκα Ερρίκου, σε δεξιά κατατομή και με παραδοσιακή γραμμική τεχνοτροπία, υπογεγραμμένη με τα αρχικά του χαράκτη GC, περιβάλλεται αριστερά από τη λέξη LΛTZEBUERG και δεξιά από τα δώδεκα αστέρια της Ευρωπαϊκής Ένωσης. Αριστερά αναγράφεται το έτος 2002, ανάμεσα στα δύο σήματα του Νομισματοκοπείου.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Το κέρμα χωρίζεται σε δύο μέρη με μία κάθετη γραμμή. Τα δώδεκα αστέρια της Ευρωπαϊκής Ένωσης, μεταξύ των οποίων παρεμβάλλονται στο κάτω μέρος τα αρχικά του χαράκτη GC, περιβάλλουν το κεντρικό τμήμα του κέρματος, όπου αριστερά, ανάμεσα στα δύο σήματα του Νομισματοκοπείου, αναγράφονται από κάτω προς τα επάνω το έτος 2002 και η λέξη LΛTZEBUERG. Στο δεξιό μέρος απεικονίζεται η μορφή της Α.Β.Υ. του Μεγάλου Δούκα Ερρίκου, σε δεξιά κατατομή και σε μοντέρνο ευθύγραμμο σχέδιο.

Επιγραφή στη στεφάνη του κέρματος των 2 ευρώ : 2 * *, επαναλαμβανόμενα έξι φορές, μία φορά όρθια, μια φορά ανεστραμμένα κ.ο.κ.

2.9. ΟΛΛΑΝΔΙΑ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Η προσωπογραφία της Α.Μ. της Βασίλισσας περιβάλλεται από ανάγλυφες κουκίδες και από τα δώδεκα αστέρια της Ευρωπαϊκής Ένωσης. Στην περιφέρεια από αριστερά προς τα δεξιά, διακρίνονται οι λέξεις «BEATRIX KONINGIN DER» «NEDERLANDΕΝ» («Βεατρίκη, Βασίλισσα της Ολλανδίας»), το σήμα του Βασιλικού Νομισματοκοπείου της Ολλανδίας, το έτος κοπής και η υπογραφή του Διευθυντή του Νομισματοκοπείου.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Η προσωπογραφία της Α.Μ. της Βασίλισσας είναι χαραγμένη στην αριστερή πλευρά του κέρματος. Στη δεξιά πλευρά είναι χαραγμένα τα δώδεκα αστέρια της Ευρωπαϊκής Ένωσης. Στην δεξιά πλευρά υπάρχουν τρεις κάθετες γραμμές, μεταξύ των οποίων αναγράφονται υπογραμμισμένες οι λέξεις «BEATRIX», «KONINGIN DER» «NEDERLANDEN».

Στο κάτω μέρος του κέρματος, προς την περιφέρεια και μεταξύ των τριών γραμμών, υπάρχει η υπογραφή του Διευθυντή του Νομισματοκοπείου και το σήμα του Βασιλικού Νομισματοκοπείου της Ολλανδίας. Κάτω από τη λέξη «BEATRIX» αναγράφεται οριζόντια το έτος κοπής.

Επιγραφή στη στεφάνη του κέρματος των 2 ευρώ: GOD * ZIJ * MET * ONS * ("ο Θεός μεθ' ημών").

2.10. ΑΥΣΤΡΙΑ

ΚΕΡΜΑ ΤΟΥ 1 ΛΕΠΤΟΥ ΤΟΥ ΕΥΡΩ

Το κέρμα αυτό απεικονίζει άνθος γεντιανής και γύρω τα δώδεκα αστέρια της Ευρωπαϊκής Ένωσης. Κάτω από το άνθος των Άλπεων υπάρχει εραλδική παράσταση της αυστριακής σημαίας, κόκκινο-λευκό-κόκκινο, και δεξιά επάνω από αυτήν το έτος κοπής. Σε κυκλική διάταξη εμφανίζεται η επιγραφή "EIN EURO CENT".

ΚΕΡΜΑ ΤΩΝ 2 ΛΕΠΤΩΝ ΤΟΥ ΕΥΡΩ

Το κέρμα αυτό απεικονίζει το εντελβάις και γύρω τα δώδεκα αστέρια της Ευρωπαϊκής Ένωσης. Αριστερά από το μίσχο αυτού του άνθους των Άλπεων υπάρχει εραλδική παράσταση της αυστριακής σημαίας, με τα χρώματα κόκκινο-λευκό-κόκκινο, και επάνω από αυτήν το έτος κοπής. Σε κυκλική διάταξη εμφανίζεται η επιγραφή "ZWEI EURO CENT".

ΚΕΡΜΑ ΤΩΝ 5 ΛΕΠΤΩΝ ΤΟΥ ΕΥΡΩ

Το κέρμα αυτό απεικονίζει ηρανθή και γύρω τα δώδεκα αστέρια της Ευρωπαϊκής Ένωσης. Πίσω από το μίσχο του άνθους υπάρχει εραλδική παράσταση της αυστριακής σημαίας, με τα χρώματα κόκκινο-λευκό-κόκκινο, και στα δεξιά το έτος κοπής. Σε κυκλική διάταξη εμφανίζεται η επιγραφή "FάNF EURO CENT".

ΚΕΡΜΑ ΤΩΝ 10 ΛΕΠΤΩΝ ΤΟΥ ΕΥΡΩ

Το κέρμα αυτό απεικονίζει μια άποψη του κωδωνοστασίου του καθεδρικού ναού του Αγίου Στεφάνου στη Βιέννη και γύρω τα δώδεκα αστέρια της Ευρωπαϊκής Ένωσης. Αριστερά αναγράφονται οι λέξεις "10 EURO CENT" και κάτω από αυτές υπάρχει εραλδική παράσταση της αυστριακής σημαίας, με τα χρώματα κόκκινο-λευκό-κόκκινο, και στα δεξιά το έτος κοπής.

ΚΕΡΜΑ ΤΩΝ 20 ΛΕΠΤΩΝ ΤΟΥ ΕΥΡΩ

Το κέρμα αυτό απεικονίζει το ανάκτορο του Μπελβεντέρε της Βιέννης με τη σφυρήλατη σιδερένια πύλη του, και γύρω τα δώδεκα αστέρια της Ευρωπαϊκής Ένωσης. Από κάτω υπάρχουν ο αριθμός "20" και ακολουθούν εραλδική παράσταση της αυστριακής σημαίας, με τα χρώματα κόκκινο-λευκό-κόκκινο, και το έτος κοπής. Οι λέξεις "EURO CENT"αναγράφονται σε σχήμα τόξου πάνω από την πύλη.

ΚΕΡΜΑ ΤΩΝ 50 ΛΕΠΤΩΝ ΤΟΥ ΕΥΡΩ

Το κέρμα αυτό απεικονίζει το εκθεσιακό κέντρο Secession της Βιέννης και γύρω τα δώδεκα αστέρια της Ευρωπαϊκής Ένωσης. Οι λέξεις "50 EURO CENT" το έτος κοπής και δίπλα του η εραλδική παράσταση της αυστριακής σημαίας, με τα χρώματα κόκκινο-λευκό-κόκκινο, σχηματίζουν τόξο επάνω από το θόλο του κτιρίου.

ΚΕΡΜΑ ΤΟΥ 1 ΕΥΡΩ

Τα δώδεκα αστέρια της Ευρωπαϊκής Ένωσης περιβάλλουν τη μορφή του Βόλφγκανγκ Αμαντέους Μότσαρτ, με την υπογραφή του στο ύψος των ώμων του. Αριστερά αναγράφεται το έτος κοπής και δεξιά, κατά σειρά από επάνω προς τα κάτω, υπάρχουν ο αριθμός "1", η λέξη "EURO" και εραλδική παράσταση της αυστριακής σημαίας, με τα χρώματα κόκκινο-λευκό-κόκκινο.

ΚΕΡΜΑ ΤΩΝ 2 ΕΥΡΩ

Η προσωπογραφία της Αυστριακής Bertha von Suttner, βραβευμένης με το Νόμπελ Ειρήνης (1905), περιβάλλεται από τα δώδεκα αστέρια της Ευρωπαϊκής Ένωσης. Δεξιά αναγράφεται το έτος κοπής και αριστερά, κατά σειρά από επάνω προς τα κάτω, υπάρχουν ο αριθμός "2", η λέξη "EURO" και εραλδική παράσταση της αυστριακής σημαίας, με τα χρώματα κόκκινο-λευκό-κόκκινο.

Επιγραφή στη στεφάνη του κέρματος των 2 ευρώ : 2 ΕURO * * *, επαναλαμβανόμενα τέσσερις φορές, μία φορά όρθια, μία φορά ανεστραμμένα κ.ο.κ.

2.11. ΠΟΡΤΟΓΑΛΙΑ

Όλα τα κέρματα

Κεντρικό θέμα της σειράς των κερμάτων του 1 και των 2 ευρώ, της σειράς των 10, 20 και των 50 λεπτών του ευρώ και της σειράς του 1, των 2 και των 5 λεπτών του ευρώ είναι τρεις βασιλικές σφραγίδες του πρώτου Βασιλέως της Πορτογαλίας Αλφόνσου Ερρίκου, περιβαλλόμενες από πύργους και θυρεούς, τοποθετημένους σε κυκλική διάταξη παράλληλα με καθένα από τα δώδεκα αστέρια της Ευρωπαϊκής Ένωσης που απεικονίζονται στην περιφέρεια κάθε κέρματος. Στο επάνω μέρος του εσωτερικού κύκλου εμφανίζεται η λέξη PORTUGAL και στο κάτω μέρος το έτος κοπής.

Στεφάνη του κέρματος των 2 ευρώ : πέντε θυρεοί και επτά πύργοι σε ίσες αποστάσεις μεταξύ τους.

2.12. ΦΙΝΛΑΝΔΙΑ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Τα κέρματα αυτά απεικονίζουν το φινλανδικό εραλδικό λέοντα. Το έτος κοπής εμφανίζεται στα αριστερά του λέοντα, ακριβώς κάτω από το εμπρόσθιο αριστερό του πόδι. Κάτω από τη λαβή του ξίφους, που βρίσκεται ακριβώς κάτω από τα πόδια του λέοντα, υπάρχει το γράμμα M. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης.

ΚΕΡΜΑ ΤΟΥ 1 ΕΥΡΩ

Το κέρμα αυτό απεικονίζει δύο κύκνους που πετούν πάνω από ένα φινλανδικό τοπίο με λίμνη. Το έτος κοπής εμφανίζεται στο δεξιό μέρος τους κέρματος, εμπρός από ένα λόφο. Ακριβώς επάνω από το τοπίο, στο αριστερό μέρος του κέρματος, αναγράφεται το γράμμα Μ. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης.

ΚΕΡΜΑ ΤΩΝ 2 ΕΥΡΩ

Το κέρμα αυτό απεικονίζει βατομουριές και άνθη βατομουριάς. Το έτος κοπής εμφανίζεται κάτω από τα άνθη, ενώ δεξιά, ακριβώς κάτω από το μίσχο, υπάρχει το γράμμα Μ. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης.

Επιγραφή στη στεφάνη του κέρματος των 2 ευρώ: SUOMI FINLAND * * *, όπου το * είναι κεφαλή λιονταριού.

3. ΕΘΝΙΚΗ ΟΨΗ ΤΩΝ ΚΕΡΜΑΤΩΝ ΕΥΡΩ - ΤΡΙΤΑ ΚΡΑΤΗ

3.1. ΜΟΝΑΚΟ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Στο κεντρικό μέρος του κέρματος απεικονίζεται το οικόσημο των Πριγκίπων του Μονακό. Επάνω από το οικόσημο αναγράφεται η λέξη MONACO, ενώ κάτω από το οικόσημο αναγράφεται το έτος και αριστερά και δεξιά αυτού αντίστοιχα το σήμα του Νομισματοκοπείου των Παρισίων και εκείνο του χαράκτη. Τα δώδεκα αστέρια της Ευρωπαϊκής Ένωσης εμφανίζονται ανά έξι εκατέρωθεν του οικοσήμου.

ΚΕΡΜΑΤΑ ΤΩΝ 10, 20 ΚΑΙ 50 ΛΕΠΤΩΝ ΤΟΥ ΕΥΡΩ

Στο κεντρικό μέρος του κέρματος απεικονίζεται η σφραγίδα του Πρίγκιπα. Επάνω από τη σφραγίδα αναγράφεται η λέξη MONACO, ενώ κάτω από τη σφραγίδα αναγράφεται το έτος και αριστερά και δεξιά αυτού αντίστοιχα το σήμα του Νομισματοκοπείου των Παρισίων και εκείνο του χαράκτη. Τα δώδεκα αστέρια της Ευρωπαϊκής Ένωσης εμφανίζονται ανά έξι εκατέρωθεν της σφραγίδας.

ΚΕΡΜΑ ΤΟΥ 1 ΕΥΡΩ

Στο κεντρικό μέρος του κέρματος απεικονίζονται οι μορφές των Πριγκίπων Ραινιέ Γ' και Αλβέρτου, σε δεξιά κατατομή. Επάνω από τις μορφές αναγράφεται η λέξη MONACO, ενώ κάτω από τις μορφές αναγράφεται το έτος και αριστερά και δεξιά αυτού αντίστοιχα το σήμα του Νομισματοκοπείου των Παρισίων και εκείνο του χαράκτη. Τα δώδεκα αστέρια της Ευρωπαϊκής Ένωσης εμφανίζονται ανά έξι εκατέρωθεν των μορφών.

ΚΕΡΜΑ ΤΩΝ 2 ΕΥΡΩ

Στο κεντρικό μέρος του κέρματος απεικονίζεται η μορφή του Πρίγκιπα Ραινιέ Γ', σε δεξιά κατατομή. Επάνω από τη μορφή αναγράφεται η λέξη MONACO, ενώ κάτω από τη μορφή αναγράφεται το έτος και αριστερά και δεξιά αυτού αντίστοιχα το σήμα του Νομισματοκοπείου των Παρισίων και εκείνο του χαράκτη. Τα δώδεκα αστέρια της Ευρωπαϊκής Ένωσης εμφανίζονται ανά έξι εκατέρωθεν της μορφής.

Επιγραφή στη στεφάνη του κέρματος των 2 ευρώ: 2 * *, επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

3.2. ΑΓΙΟΣ ΜΑΡΙΝΟΣ

ΚΕΡΜΑ ΤΟΥ 1 ΛΕΠΤΟΥ ΤΟΥ ΕΥΡΩ

Απεικονίζεται ο Τρίτος Πύργος, o Montale. Αριστερά αναγράφεται το έτος 2002 και το γράμμα R και δεξιά οι λέξεις SAN MARINO και τα αρχικά του δημιουργού του σχεδίου CH. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 2 ΛΕΠΤΩΝ ΤΟΥ ΕΥΡΩ

Απεικονίζεται το Άγαλμα της Ελευθερίας. Αριστερά υπάρχουν οι λέξεις SAN MARINO και τα αρχικά του δημιουργού του σχεδίου CH και δεξιά το γράμμα R και το έτος 2002. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 5 ΛΕΠΤΩΝ ΤΟΥ ΕΥΡΩ

Απεικονίζεται ο Πρώτος Πύργος, ο Guaita. Στο επάνω μέρος αναγράφονται το έτος 2002, οι λέξεις SAN MARINO, το γράμμα R και τα αρχικά του δημιουργού του σχεδίου CH. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 10 ΛΕΠΤΩΝ ΤΟΥ ΕΥΡΩ

Απεικονίζεται η Βασιλική του Αγίου Μαρίνου. Στο επάνω μέρος αναγράφονται οι λέξεις SAN MARINO, το έτος 2002 και τα αρχικά του δημιουργού του σχεδίου CH και στο κάτω μέρος το γράμμα R. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 20 ΛΕΠΤΩΝ ΤΟΥ ΕΥΡΩ

Απεικονίζεται ο Άγιος Μαρίνος από πίνακα της σχολής του Guercino. Αριστερά υπάρχουν τα αρχικά του δημιουργού του σχεδίου CH και οι λέξεις SAN MARINO και δεξιά το έτος 2002 και το γράμμα R. Η παράσταση περιβάλλεται από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 50 ΛΕΠΤΩΝ ΤΟΥ ΕΥΡΩ

Απεικονίζονται οι τρεις πύργοι (Guaita, Cesta και Montale). Στο επάνω μέρος αναγράφονται το έτος 2002, οι λέξεις SAN MARINO, τα αρχικά του δημιουργού του σχεδίου CH, καθώς και το γράμμα R. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΟΥ 1 ΕΥΡΩ

Απεικονίζεται ο επίσημος θυρεός της Δημοκρατίας του Αγίου Μαρίνου. Στο επάνω μέρος αναγράφονται το έτος 2002 και το γράμμα R και στο κάτω μέρος οι λέξεις SAN MARINO και τα αρχικά του δημιουργού του σχεδίου CH. Η παράσταση περιβάλλεται κυκλικά από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

ΚΕΡΜΑ ΤΩΝ 2 ΕΥΡΩ

Απεικονίζεται το Κυβερνητικό Μέγαρο (Palazzo Pubblico). Αριστερά αναγράφονται το έτος 2002 και το γράμμα R και δεξιά οι λέξεις SAN MARINO και τα αρχικά του δημιουργού του σχεδίου CH. Η παράσταση περιβάλλεται από τα δώδεκα αστέρια της Ευρωπαϊκής Ένωσης. Κάτω δεξιά αναγράφονται τα αρχικά του χαράκτη ELF και η σύντμηση INC.

Επιγραφή στη στεφάνη του κέρματος των 2 ευρώ: 2 * , επαναλαμβανόμενα έξι φορές, μία φορά όρθια, μία φορά ανεστραμμένα κ.ο.κ.

3.3. ΒΑΤΙΚΑΝΟ

ΚΕΡΜΑΤΑ ΤΟΥ 1, ΤΩΝ 2 ΚΑΙ ΤΩΝ 5 ΛΕΠΤΩΝ ΤΟΥ ΕΥΡΩ

Απεικονίζεται η μορφή της Αυτού Αγιότητος του Πάπα Ιωάννη-Παύλου Β', Αρχηγού του Κράτους της Πόλης του Βατικανού, σε αριστερή κατατομή. Στο άνω μέρος της περιφέρειας είναι χαραγμένες οι λέξεις CITTA DEL VATICANO και στο κάτω μέρος το έτος 2002, ενώ τα δώδεκα αστέρια της Ευρωπαϊκής Ένωσης απεικονίζονται ανά έξι δεξιά και αριστερά αντίστοιχα. Επάνω από το έτος κοπής υπάρχει το γράμμα R, ενώ τα αρχικά του χαράκτη UP εμφανίζονται μεταξύ του δεύτερου και του τέταρτου αστεριού κάτω δεξιά.

ΚΕΡΜΑΤΑ ΤΩΝ 10, ΤΩΝ 20 ΚΑΙ ΤΩΝ 50 ΛΕΠΤΩΝ ΤΟΥ ΕΥΡΩ

Απεικονίζεται η μορφή της Αυτού Αγιότητος του Πάπα Ιωάννη-Παύλου Β', Αρχηγού του Κράτους της Πόλης του Βατικανού, σε αριστερή κατατομή. Στο αριστερό τμήμα της περιφέρειας είναι χαραγμένες οι λέξεις CITTA DEL VATICANO και στο κάτω τμήμα το έτος 2002, ενώ τα δώδεκα αστέρια της Ευρωπαϊκής Ένωσης απεικονίζονται στο δεξιό τμήμα της περιφέρειας. Επάνω από το έτος κοπής υπάρχει το γράμμα R, ενώ τα αρχικά του χαράκτη UP εμφανίζονται μεταξύ του τρίτου και του πέμπτου αστεριού κάτω δεξιά.

ΚΕΡΜΑΤΑ ΤΟΥ 1 ΚΑΙ ΤΩΝ 2 ΕΥΡΩ

Απεικονίζεται η μορφή της Αυτού Αγιότητος του Πάπα Ιωάννη-Παύλου Β', Αρχηγού του Κράτους της Πόλης του Βατικανού, σε αριστερή κατατομή. Στο κάτω μέρος του εξωτερικού δακτυλίου του κέρματος είναι χαραγμένες οι λέξεις CITTA DEL VATICANO και ακολουθεί το έτος 2002, ενώ τα δώδεκα αστέρια της Ευρωπαϊκής Ένωσης απεικονίζονται στο δεξιό τμήμα του πυρήνα του κέρματος. Επάνω από το έτος κοπής υπάρχει το γράμμα R, ενώ τα αρχικά του χαράκτη UP εμφανίζονται μεταξύ του δεύτερου και του τέταρτου αστεριού κάτω δεξιά.

Επιγραφή στη στεφάνη του κέρματος των 2 ευρώ: 2 * επαναλαμβανόμενα έξι φορές, μία φορά όρθια, μία φορά ανεστραμμένα.